ཕྱི་ཟླ་༧པའི་ཚེས་༦ཉིན་དེ་ནི་བོད་མི་མགོ་ནག་ཡོད་དོ་ཅོག་ལ་ཧ་ཅང་སྐལ་བཟང་གི་ཉིན་ཞིག་ལ་འགྱུར་ཡོད་པ་ནི།༸རྒྱལ་བའི་སྐུ་ཡི་འཁྲུངས་སྐར་ཡིན་པ་རེད།སྐབས་དེར་སྔ་དྲོ་ཆུ་ཚོད་བདུན་པའི་ཐོག་ལས་སློབ་ཚང་མ་ཚོགས་ཁང་ནང་ཚང་འཛོམས་བྱས་ཏེ་བསངས་གསོལ་བཏང་བ་དང་།རིམ་བཞིན་མཛད་སྒོ་དངོས་སུ་ཚུགས་ཏེ་སློབ་སྤྱི་མཆོག་གི་དགའ་དད་སྤྲོ་གསུམ་ངང་དགའ་སྤྲོའི་གཏམ་བཤད་ཀྱི་མདུན་བསུས་ཏེ་གློག་ཀླད་བརྒྱུད་༸རྒྱལ་བའི་སྐུ་ཚེའི་ལོ་རྒྱུས་ཡོད་དོ་ཅོག་ཉུང་ངུ་དོན་བསྡུས་བྱས་ཏེ་གྱང་སྟེང་དུ་བསྟན་གནང་བ་དང་།དེ་ནས་སློབ་ཕྲུག་༡༠༠ཙམ་འཛུལ་ཞུགས་ཡོད་པའི་༸རྒྱལ་བའི་དཔེ་དེབ་ལྗགས་ཀློག་ཞེས་པའི་ལས་འགུལ་འོག་དབྱིན་བོད་སྐད་ཡིག་གང་རུང་ནང་དཔེ་ཀློག་བྱས་པའི་དེབ་རིགས་འདྲ་མིན་མང་པོར་འགྲེལ་བརྗོད་དང་།ནང་དོན་བརྗོད་འགྲེལ་བྱས་པ་བཅས་༸རྒྱལ་བ་དགྱེས་པའི་མཆོད་སྤྲིན་དངོས་སུ་འགྱུར་བ་བྱས་པ་མ་ཟད།ཉིན་དེར་ལས་སློབ་ཚང་མར་སློབ་གྲྭའི་ཡིག་ཚང་ནས་དམིགས་བསལ་ཞལ་ལག་འདེགས་འབུལ་བྱས་ཏེ་བླ་མར་སེམས་དད།སྤྱི་བར་ཤ་ཚ་ཞེས་པའི་ལག་ལེན་གྱི་ནུས་པ་སྐྱེད་བསྲིངས་བྱས་ཡོད།